Date: 1509
Language: saksa
Document type: Yksityiset, Asiakirjat

Jhesus Maria. Ersamen leuen rychters vnde wyssen heren, so my Hermen Scroder vnde Matyges Scryuer, dusse ffulmechtyghen her Eryck Turssens, vor juwer ersamheyt myner personen, Jochym Wynecken, ansprecken vmme welke goder, de jk to Wyborch entfangen hebbe, dor se van my nv wylt rekenschopp hebben, sus ersamen leuen heren, jck hebbe welke goder to Wyborch entfangen van Hynryck Lulen, de my dusse goder dar gehantrecket hefft syner personnen allene jnt jar vj, dar ock nemant by eyn was den de dregers, de dat gut to scheppe brachten, ock so, ersamen wyssen heren, so Hermen Scroder, dusse ffulmechtyghen seggen, dat Hynryk Lule dusser goder nycht ffulmechtych js gewessen er jck se von em entfenk. Ersamen leuen heren, dor segghe ick allsus to, er jck dusse goder wolde entfangen, do sede jck to Hynryk Lulen, syn gy dusser goder ock mechtych, hebbe gy dor ock part anne. Do sede he my ja, se horen mynem heren vnde my lycke deppe to, vnde jk sy dusser goder mechtych vnde boloffet gewessen bet to dusser tyde. Fort sede ik tho Hynryk Lulen, dusse goder stan my nycht an, dat ick se entfangen wyll na deme dat gy selschopp myt dem heren hebben, vnde ick sede to Lulen, jck hebbe alle dage gehort van groten heren js qwaet aff schedent. Fort antwerde my Hynryk Lule vnde sede: du salt gen dont myt dem heren hebben jnt affschedent, du denst my jn dussen goderen vnde bysst by my vor eynen knecht; jck to leuere dy dyt gut hyr negest, do my reckenschopp vnde anders nemant. Ersamen vnde wyssen heren, vpp sodant hebbe jk dusse goder entfangen vnde he hefft se my vpp sondane (!) vorwort my gehantrecket to truwer hant. Ersamen wyssen heren, sus happe ick to Gode vnde to lubschen rechte, dat hant mot hant waren. Jck hebbe myt dussen ffullmechtyghen her Eryck Turssens nycht to donde vnde ock gene goder men entfangen. Ersamen wyssen heren, dat jck dut gut to Wyborch weder to lefferen solde, dor jck dat gut entfangen hebbe, dat steyt my nv nycht to donde dorch gebreckes halffen, van welkem herynghe den Jacob Roffer my vnde Hynryck Lulen vor kofft hefft to hundert lasten to, vnde jck vor let my to dussen herynge vnde jck hebbe dussen herynk vort den Russen weder vor kofft, vnde sus hebbe jck nycht eynen herynk van Jacob Röffer kryghen konen, dar jck mynen loffen mede holden solde. Sus ersamen leuen heren, wer jk jn Ruslant gekomen, so were jck van dusses herynges halffen jn grotten schaden gekomen vnde solde nycht weten wo jk dar van gekomen were. Ersamen wyssen heren, dyt hebbe jck my boclaget jn mynen breffen vor den werdyghen heren her Eryck Turssen, wo dat jck sus vor let sy myt dussem herynghe, dar syne werdycheyt my vpp scryfft: jck hebbe Jacob Roffer hyr an gesprocken, he secht, dat he jw den kopp nycht holden wylle na dem dat gy em nycht geholden dat gy em geloffet hebben. Sus wolde jck se hyr myt rechte hebben gescheden hyr to Wyborch, sus schot Jacob Roffer vpp de tughe, de offer den kopp weren tor Narffe. Dar vmme lede jck Jacob Roffer vor he sall tor Narffe ten vnde syck myt rechte der fan Lulen vnde dy scheden, hyr machtu dy na rychten. Ersamen wyssen heren, na deme dat her Eryck Tursson syne werdycheyt Hynryk Lulen vnde my hyr myt Jacob Roffer vns hyr jnt recht tor Narffe wysset vnde Jacob Roffer syck suluen ock vor wylkoret hefft hyr tor Narffe, dat he Lulen vnde my hyr wyll to rechte stan, ersamen wyssen heren, so happe ick ock noch to Gode vnde to lubschem rechte na dem, dat de werdyge here vns hyr jnt recht gewessen hefft, dat jt byllyck vnde borlyck js, dat Hynryk Lule hyr komen mot hyr to Narffe, dat wy alle dynck vnde sak to vulem ende scheden. Ersamen wyssen heren, so ock her Eryck Turessen syne werdycheyt bogerende js, dat jck to Wyborch kamen sal vnde scheden dar van em. Wen jck to Wyborch toghe, dar dede jck my suluen to kort jnne na deme dat de orsprunck van dem herynghe js dar Lule vnde jck vpp sacken vnde de werdyghe here vns hyr jnt recht wysset, vnde jck hebbe hyr dem werdyghen heren dem ffogede vnde dem borgemester vnde dem ersamen rade van der Narffe de hant gestrecket, dat jck nycht van hyr wyll ten ere wen jck gude reckenschopp gedan hebbe, wen Hynryck Lule, myn houet, hyr kumpt, de my de goder gehantrecket hefft vnde de goder hyr tor Narffe meysst tor stede synt. Ersamen leuen heren, sus hoppe jck to Gode vnde to lubeschen rechte, dat hant mot hant waren vnde so dat jck myt ener botallynghe qwyt sy. Jhesus Maria. Ersamen leuen rychters vnde wyssen heren, so my dusse ffullmechtygen ock an sprecken von her Eryck Turessen halffen vmme etlyck gelt, dat jck tom Holme entfangen hebbe, dar de summe van js – vj(c) xxvii[½] [mark] lubsch, dyt stae jck ffull vnde all to, dat jck sodan gelt tom Holme entfangen hebbe van des werdygen heren weghen jn vnsse selschopp, dyt js Hynryck Lulen ock woll mede wytlyck. Da jck myt em vor dem heren was to Wyborch vpp syner kamer, er jck van dar na dem Holme reyssede, do sedde syne werdycheyt to my, dar Lule mede by stunt: Jochym, jck hebbe vnsser leydessche lacken na dem Holme gesant an mynen wert Hynryk Strobuck vnde jck hebbe en gescreuen, dat he dy sall bohulplyck wessen de lacken to vorkoppen; ock hebbe jck Hynryk Strobuk gescreuen wes he hefft an gelde by syck, dat my to kumpt vnde ock myne ffoggede Clawes Berendes, Knut Jute vpp Benhamer, dat solen se dy don so fferne du de lacken so drade nycht vorkoppen kanst, hefftu des to donde, dar machtu to tassten vnde laet dar so velle weder jn der stede stan alsse du dar an gelde nymst. Ersamen wyssen heren, jck hebbe tom Holme jn mynem affwessent stan latten by Hynryck Strobuck vnde by mynem werde Lambert Bodynk stan lassen jn dem suluen husse, dar jck de lacken vor my vant, do jck tom Holme qwam, jn der suluen stede xxv leydessche lacken, jt lacken reckene jck opp xxvij [mark] lub. js vi[½](c) xxv [mark] lub. noch jn dussem stenhusse let jck j stucke koppers, dat wech ij schy(t) ij lyspunt v punt, dat schy(t) stunt my xx [mark], js xli[½] [mark] ij ore; noch steyt by mynem werde Lambert Bodynck tom Holme xl [mark]; so js tom Holme vor des heren gelt mer jn der stede den alsse jck genomen hebbe, – js j(c) xxjx [mark] lub. Ersamen wyssen heren, so se my nv anlanghen vnde seggen hant mot hant waren ersamen leuen heren, dar antworde jck allso to: her Eryck Turssen, syn werdycheyt hefft my dyt gelt nycht gehantrecket to Wyborch offte hyr tor Narffe. Sus so hoppe jck to Gade vnde to lubschem rechte, dat jck nycht plychtych sy to Wyborch offte hyr tor Narffe dat gelt vt to rychten, bosunder tom Holme, dar jck dat gelt entfangen hebbe na des werdyghen herens syn bovell vnde wyllekor, sodan gelt tom Holme weder jn der stede to latten, dar js mer bleffen vnde nycht mynder an ware vnde an gelde. Ersamen wyssen heren, so my dusse ffulmechtyghen des andyghen heren her Eryck Turssen fan synen propperen goderen verlangen, de jck to Wyborch van dem heren entfangen hebbe vnde he se my ock gehant recket hefft, jnt erste v tymer ij vosse xv losse j otter. Jtem hyr van vorkofft in der Nvghe dusse vosse vnde j otter vnde fort wes jck van dem werdeghen heren myt my westwert mede hebbe gehaet, dor wyll jck hyr tor Narffe gude reckenschopp van don dussen vullmechtyghen. Ersamen wyssen heren, js de here noch entachter dat by my nycht eyn is xv losse, de synt noch jn der Nvghen. Ersamen vnde woll wyssen heren, alsse jck, Jochym Wynecke, my boroppe vnde bogere mynen hantrecker der goder alsse myt namen Hynryk Lulen dusser sake der selschopp vnde he de prynssepall js vnde ock eyn hoffetman js van deme koppe des herynges vnde na deme dat de werdyghe here her Eryk Turessen syn strengeheyt vns ock hyr tor Narffe jnt recht wysset jn synen breffen, so hoppe jck to Gade vnde to lubeschen rechte dat Hynryck Lule hyr personlyckn komen sall vnde her Eryck Turssen syne prakratores(!) deme breffe genoch don sollen, na deme dat my Hynryck Lule de goder gehantrecket hefft. So happe ick to Gade vnde to lubeschem rechte hant sall hant waren vnde he parsonlycken hyr komen sall, vnde dat wy alle dynck myt fruntschopp offte myt rechte hyr scheden to enem ffullen ganssen ende. Dyt sette jck tor kentnysse to juwer ersamen wysheyt vnde forder vorware jk my jmme lubeschen rechte tughe, tugheschutynghe, ede, edeshant vnde stundynge vnde alle wes my van noden is jmme lubeschen rechte jt gae dar forder vmme alse eyn recht is.